ઇસ્લામિક સ્ટેટનો અફઘાનિસ્તાનમાં કેટલો પ્રભાવ વધ્યો છે તેની ખબર દુનિયાના મોટા દેશો જે અહેવાલ આપે છે તેના પરથી જ આવી જાય. થોડા સમય પહેલાં રશિયાએ દાવો કર્યો હતો કે અફઘાનિસ્તાનમાં ઇસ્લામિક સ્ટેટના દસ હજાર કરતાં વધારે આતંકવાદીઓ મોજૂદ છે અને આ સંખ્યા દિનપ્રતિદિન વધી રહી છે. થોડા વખત પહેલાં પાકિસ્તાનના વિદેશમંત્રી ખ્વાજા મોહમ્મદ આસિફે પણ દાવો કર્યો હતો કે અફઘાનિસ્તાનના નવ પ્રાંતોમાંથી આઠ પ્રાંતોમાં ઇસ્લામિક સ્ટેટ સક્રિય છે. તેમણે તો ત્યાં સુધી કહ્યું હતું કે અફઘાન સરકારનું ત્યાંની પરિસ્થિતિ પર નિયંત્રણ જ રહ્યું નથી. અમેરિકાએ પણ અફઘાનિસ્તાનમાં ઈસ્લામિક સ્ટેટની હાજરીને ગંભીરતાથી લીધી છે.